
Epizodikus jövőgondolkodás és identitás egy memoárban

Kulcsszavak: memoár jövőgondolkodás identitás
Az elemzésben azt a kérdést vizsgáltam, hogy az önéletrajzi emlékezetben a működő én hogyan találkozik a társadalmi keretekkel, és a találkozásból eredő társadalmi tapasztalatok milyen jövőemlékeket eredményeznek, továbbá hogyan módosulnak a visszatekintés perspektívájából. A dolgozatban Török Pál (1922–2018) visszaemlékezését vizsgáltam. A volt ludovikás katonatiszt harcolt a II. világháborúban, majd szovjet hadifogságba esett, 1947-es hazatérése után pedig B-lista eljárás eredményeképpen lefokozták és pályamódosításra kényszerült. Az emlékezetszociológia Maurice Halbwachs-féle megközelítésében az egyént mindig meghatározzák a társadalmi keretek, egyént körülvevő keretek azonban változnak a különböző életszakaszokban, történeti korszakokban.
A narratív biográfiai elemzés során arra a következtetésre jutottam, hogy az epizodikus jövőgondolkodásban megjelenített énképek az egykori életszakaszokban kirajzolódó identitással koherensek. A jövőgondolatokat a különböző életszakaszokban a múlttal a családi emlékezet, a vallási közösség és a foglalkozási csoportok kapcsolták össze, azok folytonosságaként értelmezhető az identitásban. Az 1945-től megváltozó társadalmi-politikai keretek (Rákosi-korszak, Kádár-korszak) az addigi jövőképekben is változást eredményeztek, átmenetileg identitásválságot okoztak Török Pálnál, amelyen a korábbi szocializáció során kialakult énképek segítették tovább, és mutattak egyfajta módosult jövő felé.



